CELEX: 52021PC0307
Language: el
Date: 2021-06-11
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη διάσκεψη των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI) όσον αφορά την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν από 12 έως 50 επιβάτες

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.6.2021
            COM(2021) 307 final
            2021/0142(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη διάσκεψη των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI) όσον αφορά την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν από 12 έως 50 επιβάτες
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη διάσκεψη των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI), όσον αφορά την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν περισσότερους από 12 επιβάτες, καθώς και επιβατηγά πλοία με καμπίνες με περισσότερες από 12 κουκέτες. 
            
            
               2.Πλαίσιο της πρότασης
            
            
               2.1.CDNI
            
            
               Η σύμβαση σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI), η οποία υπεγράφη στις 9 Σεπτεμβρίου 1996 στο Στρασβούργο, καθορίζει το νομικό πλαίσιο για τη συλλογή, την παράδοση και την παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες πλωτές οδούς. Μετά την επικύρωση από όλα τα υπογράφοντα κράτη, η CDNI τέθηκε σε ισχύ την 1η Νοεμβρίου 2009. Μέρη της CDNI είναι πέντε κράτη μέλη της ΕΕ (Βέλγιο, Γαλλία, Γερμανία, Κάτω Χώρες και Λουξεμβούργο) και η Ελβετία.
            
            
               Η διάσκεψη των συμβαλλομένων μερών της CDNI είναι το αρμόδιο όργανο για την παρακολούθηση της εφαρμογής των διατάξεων της CDNI, με ρυθμιστικές αρμοδιότητες για θέματα εσωτερικής ναυσιπλοΐας όσον αφορά τα απόβλητα στον Ρήνο και σε άλλες εσωτερικές πλωτές οδούς, και απαρτίζεται από εκπροσώπους των συμβαλλομένων μερών της CDNI. Συνέρχεται ετησίως. Εγκρίνει τα ψηφίσματα σχετικά με την CDNI. Κάθε συμβαλλόμενο μέρος διαθέτει μία ψήφο και οι αποφάσεις λαμβάνονται ομόφωνα. Τα ψηφίσματα αυτά είναι νομικά δεσμευτικά για τα συμβαλλόμενα μέρη, σύμφωνα με τα άρθρα 14 και 19 της CDNI. Η ΕΕ δεν είναι συμβαλλόμενο μέρος της CDNI.
            
            
               2.2.Οι προς έκδοση πράξεις της CDNI
            
            
               Κατά τη συνεδρίασή της στις 22 Ιουνίου 2021, η διάσκεψη των συμβαλλομένων μερών της CDNI πρόκειται να εγκρίνει ψήφισμα, με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν περισσότερους από 12 και λιγότερους από 50 επιβάτες, καθώς και επιβατηγά πλοία με καμπίνες με περισσότερες από 12 και λιγότερες από 50 κουκέτες, εντός του πεδίου εφαρμογής της CDNI
                  1
               . 
            
            
               Το ψήφισμα αναφέρεται σε όλα τα πλοία εσωτερικής ναυσιπλοΐας που μεταφέρουν από 12 έως 50 επιβάτες και επιβατηγά πλοία με καμπίνες με περισσότερες από 12 και λιγότερες από 50 κουκέτες, τα οποία τέθηκαν σε λειτουργία μετά τις 30.12.2008. Το θέμα αυτό αφορά τις περιβαλλοντικές και τεχνικές προδιαγραφές για τα πλοία εσωτερικής ναυσιπλοΐας.
            
            
               Σύμφωνα με το άρθρο 9.01 παράγραφος 4 του παραρτήματος II της CDNI απαγορεύεται η απόρριψη οικιακών λυμάτων για:
            
            
               1)Κρουαζιερόπλοια με περισσότερες από 50 κουκέτες και
            
            
               2)Επιβατηγά πλοία που επιτρέπεται να μεταφέρουν περισσότερους από 50 επιβάτες.
            
            
               Με το σχέδιο ψηφίσματος επεκτείνεται η απαγόρευση αυτή σε πλοία εσωτερικής ναυσιπλοΐας που μεταφέρουν από 12 έως 50 επιβάτες και επιβατηγά πλοία με καμπίνες με περισσότερες από 12 και λιγότερες από 50 κουκέτες. Η απαγόρευση της απόρριψης λυμάτων συνδέεται με την υποχρέωση των συμβαλλομένων μερών της CDNI να εγκαθιστούν σταθμούς παραλαβής οικιακών λυμάτων κατά μήκος των πλωτών οδών εντός της επικράτειάς τους.
            
            
               Οι διατάξεις του σχεδίου ψηφίσματος θα αυξήσουν τη συνοχή με τις τεχνικές απαιτήσεις που καθορίζονται στη νομοθεσία της ΕΕ.
            
            
               Η CDNI ρυθμίζει τη λειτουργία των πλοίων όσον αφορά τις απορρίψεις λυμάτων στο πλαίσιο της προστασίας του περιβάλλοντος. Οι τεχνικές απαιτήσεις για τα πλοία εσωτερικής ναυσιπλοΐας ρυθμίζονται με την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ
                  2
               . Η οδηγία (ΕΕ) 2016/1629/ΕΕ θεσπίζει τις ενωσιακές διατάξεις σχετικά με τις τεχνικές προδιαγραφές που είναι απαραίτητες για τη διασφάλιση της ασφάλειας των σκαφών που πλέουν στις εσωτερικές πλωτές οδούς, λαμβανομένης υπόψη της κατασκευής του κύτους ενός πλοίου. Το παράρτημα ΙΙ της εν λόγω οδηγίας αναφέρεται στα τεχνικά πρότυπα για τα πλοία εσωτερικής ναυσιπλοΐας (ES-TRIN), που έχουν καθοριστεί από την ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI). Στο παράρτημα II της οδηγίας (ΕΕ) 2016/1629  περιλαμβάνεται παραπομπή στο πλέον πρόσφατο ES-TRIN 2019/1 .
            
            
               Σύμφωνα με το άρθρο 19.14 του ES-TRIN 2019/1, τα επιβατηγά πλοία  εξοπλίζονται με δεξαμενές συλλογής οικιακών λυμάτων σύμφωνα με την παράγραφο 2 του εν λόγω άρθρου ή κατάλληλες μονάδες επεξεργασίας λυμάτων επί πλοίου σύμφωνα με το κεφάλαιο 18 του ES-TRIN 2019/1. Η απαίτηση αυτή ισχύει για όλα τα επιβατηγά πλοία που μεταφέρουν περισσότερους από 12 επιβάτες, αλλά λαμβανομένων υπόψη των ακόλουθων μεταβατικών διατάξεων:
            
            
               1.Για πλοία με καμπίνες μέγιστης χωρητικότητας 50 κλινών, και για πλοία ημερήσιων εκδρομών μέγιστης χωρητικότητας 50 επιβατών: Η απαίτηση για δεξαμενή ή μονάδα επεξεργασίας λυμάτων δεν ισχύει για πλοία που είχαν ήδη τεθεί σε χρήση πριν από την 1.1.2006.
            
            
               2.Για πλοία με καμπίνες με περισσότερες από 50 κλίνες: Ισχύει ήδη η απαίτηση για δεξαμενή ή μονάδα επεξεργασίας λυμάτων. 
            
         
         
            
               3.Για πλοία που υφίσταντο πριν από τις 30.12.2008 και κυκλοφορούν μόνο πέραν του Ρήνου, μπορούν να γίνουν δεκτές παρεκκλίσεις βάσει του άρθρου 29 παράγραφος 1 της οδηγίας (ΕΕ) 2016/1629.
            
            
               Το σχέδιο ψηφίσματος σχετικά με την CDNI αφορά μόνο πλοία που τέθηκαν σε λειτουργία μετά τις 30.12.2008 (στον Ρήνο ή πέραν αυτού) και, ως εκ τούτου, είναι πλήρως συμβατό με το πρότυπο ES-TRIN 2019/1, το οποίο ήδη προβλέπει απαίτηση για εξοπλισμό με δεξαμενές συλλογής οικιακών λυμάτων ή κατάλληλες μονάδες επεξεργασίας λυμάτων επί πλοίου για τα εν λόγω πλοία. 
            
            
               Οι διατάξεις της CDNI λαμβάνουν υπόψη την προστασία του περιβάλλοντος (απαγόρευση απόρριψης οικιακών λυμάτων στις πλωτές οδούς), το δε ES-TRIN προβλέπει τεχνικές απαιτήσεις για την κατασκευή ενός πλοίου και την κατάλληλη εγκατάσταση και εξοπλισμό που επιτρέπουν τη συλλογή των λυμάτων.
            
            
               Τόσο η CDNI όσο και το ES-TRIN καθορίζουν τις ημερομηνίες εφαρμογής των εν λόγω διατάξεων. Δεδομένου ότι οι διατάξεις αυτές αλληλοσυμπληρώνονται, είναι αναγκαίο να διασφαλιστεί η ευθυγράμμιση των ημερομηνιών αυτών, ώστε να αποφευχθεί η ανακολουθία μεταξύ των κανονισμών οι οποίοι αφορούν τα πλοία εσωτερικής ναυσιπλοΐας που πλέουν στον Ρήνο.
            
            
               Το σχέδιο ψηφίσματος σχετικά με την CDNI ευθυγραμμίζεται με τις απαιτήσεις που προβλέπονται στην οδηγία 2016/1629 και, επομένως, θα αυξήσει τη συνοχή με τις απαιτήσεις που καθορίζονται στη νομοθεσία της ΕΕ.
            
            
               Επιπλέον, βάσει του άρθρου 9.01 παράγραφος 4 του σχεδίου ψηφίσματος σχετικά με την CDNI θα εξαιρούνται τα πλοία, τα οποία εξαιρούνται από την υποχρέωση να εγκαταστήσουν εξοπλισμό με δεξαμενές συλλογής οικιακών λυμάτων ή κατάλληλες μονάδες επεξεργασίας λυμάτων επί του πλοίου βάσει της οδηγίας (ΕΕ) 2016/1629, από την αντίστοιχη απαγόρευση απόρριψης βάσει του ψηφίσματος σχετικά με την CDNI.
            
            
               3.Θέση που πρέπει να ληφθεί εξ ονόματος της Ένωσης
            
            
               Η προτεινόμενη θέση της Ένωσης είναι να συμφωνήσει για την έγκριση ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν από 12 έως 50 επιβάτες.
            
            
               Δεν υπάρχει καμία αντίφαση με τη νομοθεσία της ΕΕ στο πεδίο αυτό. Επιπλέον, το ψήφισμα υποστηρίζει σε μεγάλο βαθμό πρωτοβουλίες και στόχους για την προστασία του περιβάλλοντος.  
            
            
               Η CDNI ρυθμίζει τη λειτουργία των πλοίων όσον αφορά τις απορρίψεις λυμάτων στο πλαίσιο της προστασίας του περιβάλλοντος. Η οδηγία (ΕΕ) 2016/1629/ΕΕ θεσπίζει τις ενωσιακές διατάξεις σχετικά με τις τεχνικές προδιαγραφές που είναι απαραίτητες για τη διασφάλιση της ασφάλειας των σκαφών που πλέουν στις εσωτερικές πλωτές οδούς, λαμβανομένης υπόψη της κατασκευής του κύτους ενός πλοίου, συμπεριλαμβανομένων θεμάτων που αφορούν τον εξοπλισμό πλοίων με δεξαμενές συλλογής οικιακών λυμάτων ή κατάλληλες μονάδες επεξεργασίας λυμάτων επί του πλοίου.
            
            
               Η προτεινόμενη θέση της Ένωσης είναι να συμφωνήσει για την έγκριση του εν λόγω ψηφίσματος, δεδομένου ότι αυξάνει τη συνοχή με τις απαιτήσεις που καθορίζονται στη νομοθεσία της ΕΕ.
            
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  3
               .
            
            
               Η έννοια «πράξεις που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .
            
            
               4.1.2.Εφαρμογή στην προκειμένη περίπτωση
            
            
               Η διάσκεψη των συμβαλλομένων μερών της CDNI είναι όργανο που έχει συσταθεί βάσει διεθνούς συμφωνίας. Η πράξη την οποία καλείται να εγκρίνει η διάσκεψη των συμβαλλομένων μερών της CDNI συνιστά πράξη παράγουσα έννομα αποτελέσματα. Η προς έκδοση πράξη είναι ικανή να επηρεάσει με καθοριστικό τρόπο το περιεχόμενο της νομοθεσίας της Ένωσης, ήτοι της οδηγίας (ΕΕ) 2016/1629. Αυτό συμβαίνει διότι η προτεινόμενη πράξη επηρεάζει τη νομοθεσία σχετικά με τις τεχνικές προδιαγραφές για τα πλοία εσωτερικής ναυσιπλοΐας, καθώς προβλέπει τις απαιτήσεις σχετικά με την απαγόρευση της απόρριψης λυμάτων και την εγκατάσταση κατάλληλου εξοπλισμού σε πλοία εσωτερικής ναυσιπλοΐας, ενώ οι τεχνικές απαιτήσεις για τα εν λόγω πλοία (συμπεριλαμβανομένων των διατάξεων για τη συλλογή λυμάτων) ρυθμίζονται από την οδηγία (ΕΕ) 2016/1629. 
            
         
         
            
               Επομένως, είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης, στο πλαίσιο της διάσκεψης των συμβαλλομένων μερών της CDNI, για την έγκριση ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν από 12 έως 50 επιβάτες.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο των προς έκδοση πράξεων αφορούν την κοινή πολιτική μεταφορών.
            
            
               Συνεπώς, η ουσιαστική νομική βάση για την προτεινόμενη απόφαση είναι το άρθρο 91 παράγραφος 1 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 91 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0142 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη διάσκεψη των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI) όσον αφορά την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν από 12 έως 50 επιβάτες
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα: 
            
            
               (1)Η σύμβαση σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI), της 9ης Σεπτεμβρίου 1996, τέθηκε σε ισχύ την 1η Νοεμβρίου 2009.
            
         
         
            
               (2)Σύμφωνα με το άρθρο 19 της σύμβασης, η διάσκεψη των συμβαλλομένων μερών μπορεί να τροποποιήσει τη σύμβαση και τα παραρτήματά της.
            
            
               (3)Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας των τεχνικών προδιαγραφών που εφαρμόζονται στην Ένωση όσον αφορά τα πλοία εσωτερικής ναυσιπλοΐας στην Ένωση.
            
            
               (4)Η διάσκεψη των συμβαλλομένων μερών της CDNI, κατά τη συνεδρίασή της στις 22 Ιουνίου 2021, πρόκειται να εγκρίνει ψήφισμα, με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν περισσότερους από 12 επιβάτες, καθώς και επιβατηγά πλοία με καμπίνες με περισσότερες από 12 κουκέτες. Οι διατάξεις του ψηφίσματος αυτού θα προβλέπουν την υποχρέωση εγκατάστασης του κατάλληλου εξοπλισμού στα πλοία που εμπίπτουν στο πεδίο εφαρμογής του εν λόγω ψηφίσματος.
            
            
               (5)Στο τεχνικό πρότυπο για τα πλοία εσωτερικής ναυσιπλοΐας (ES-TRIN), το οποίο εγκρίθηκε από την ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας(«CESNI») στις 8 Νοεμβρίου 2018, καθορίζονται ενιαίες τεχνικές προδιαγραφές που είναι απαραίτητες για τη διασφάλιση της ασφάλειας των πλοίων εσωτερικής ναυσιπλοΐας. Το πρότυπο περιλαμβάνει ειδικές διατάξεις σχετικά με συγκεκριμένες κατηγορίες πλοίων, όπως τα επιβατηγά πλοία, διατάξεις σχετικά με τον εξοπλισμό και τις εγκαταστάσεις των πλοίων, συμπεριλαμβανομένων των εγκαταστάσεων συλλογής και διάθεσης λυμάτων, καθώς και οδηγίες για την εφαρμογή του τεχνικού προτύπου. 
            
            
               (6)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της διάσκεψης των συμβαλλομένων μερών της CDNI, δεδομένου ότι οι διατάξεις του ψηφίσματος θα είναι ικανές να επηρεάσουν με καθοριστικό τρόπο το περιεχόμενο της νομοθεσίας της Ένωσης, ήτοι της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου.
            
            
               (7)Το σχέδιο ψηφίσματος σχετικά με την CDNI αναμένεται να αυξήσει τη συνοχή με τις απαιτήσεις που καθορίζονται στη νομοθεσία της ΕΕ, κυρίως όσον αφορά τις ημερομηνίες εφαρμογής για την εγκατάσταση του κατάλληλου εξοπλισμού συλλογής λυμάτων σε πλοία εσωτερικής ναυσιπλοΐας. Επιπλέον, το σχέδιο ψηφίσματος σχετικά με την CDNI υποστηρίζει σε μεγάλο βαθμό πρωτοβουλίες και στόχους για την προστασία του περιβάλλοντος.
            
            
               (8)Η Ένωση δεν είναι μέλος της διάσκεψης των συμβαλλομένων μερών της CDNI. Η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη της CDNI, τα οποία ενεργούν από κοινού,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης, στη συνεδρίαση της 22ας Ιουνίου 2021, στο πλαίσιο της διάσκεψης των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς («CDNI»), είναι ότι συμφωνεί με την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων από πλοία εσωτερικής ναυσιπλοΐας που μεταφέρουν από 12 έως 50 επιβάτες.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη της διάσκεψης των συμβαλλομένων μερών της CDNI, τα οποία ενεργούν από κοινού.
            
            
               Άρθρο 3
            
            
               Επιτρέπεται να συμφωνηθούν ήσσονος σημασίας τεχνικές αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου. 
            
            
               Άρθρο 4
            
            
               Η παρούσα απόφαση απευθύνεται στα κράτη μέλη.
            
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  
                        Όπως ορίζεται στο παράρτημα 1 της CDNI.
               
               
                  
                     (2)
                  
                        Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.